Γκιλάνι: Το Πακιστάν δεν έκρυβε τον Οσάμα Μπιν Λάντεν
δεν θα «απολογηθεί» για την επιδρομή σε έδαφος του Πακιστάν, δηλώνει ο Λευκός Οίκος
Ο Πρωθυπουργός του Πακιστάν, Γιουσούφ Ράζα Γκιλάνι, διαψεύδει ότι η χώρα του έκρυβε τον Οσάμα Μπιν Λάντεν, απορρίπτοντας καταγγελίες ότι η παρουσία του ηγέτη της Αλ Κάιντα στο Πακιστάν ήταν αποτέλεσμα είτε αποδοχής, είτε ανικανότητας των Πακιστανικών αρχών. Σε ομιλία του προς το Πακιστανικό κοινοβούλιο τη Δευτέρα, ο κ. Γκιλάνι χαρακτήρισε «ανειλικρινείς» τις υπόνοιες ότι οι Πακιστανικές αρχές, συμπεριλαμβανομένων και των μυστικών υπηρεσιών της χώρας, είχαν συμμαχήσει με την Αλ Κάιντα. Ο κ. Γκιλάνι εξέφρασε υποστήριξη προς τις μυστικές υπηρεσίες και τον στρατό του Πακιστάν και δήλωσε ότι ο θάνατος του Οσάμα Μπιν Λάντεν αποτέλεσε απόδοση δικαιοσύνης. Πάντως ο Πακιστανός Πρωθυπουργός έχει διατάξει να διερευνηθεί το πώς ο ηγέτης της Αλ Κάιντα μπορούσε να ζει στο Πακιστάν χωρίς να έχει εντοπιστεί. Ο κ. Γκιλάνι επέκρινε επίσης την αμερικανική έφοδο και προειδοποίησε ότι τέτοιου είδους μονομερείς ενέργειες σε Πακιστανικό έδαφος θα έχουν «σοβαρές συνέπειες», αλλά πρόσθεσε ότι το Πακιστάν επισυνάπτει υψηλή σπουδαιότητα στις σχέσεις του με τις ΗΠΑ. Στο μεταξύ, ο Λευκός Οίκος ανακοίνωσε ότι δεν θα «απολογηθεί» για την επιδρομή σε έδαφος του Πακιστάν που είχε σαν αποτέλεσμα τον θάνατο του ηγέτη της Αλ Κάιντα, Οσάμα Μπιν Λάντεν. Ο εκπρόσωπος του Λευκού Οίκου Τζέι Κάρνεϊ τόνισε ότι ο Πρόεδρος Μπαράκ Ομπάμα αισθάνθηκε ότι είχε το «δικαίωμα και το χρέος» να πραγματοποιήσει την επιχείρηση προκειμένου να συλλάβει τον πιο καταζητούμενο τρομοκράτη παγκοσμίως. Νωρίτερα, ο Πρωθυπουργός του Πακιστάν Γιουσούφ Ραζά Γκιλάνι προειδοποίησε ότι «μονομερείς ενέργειες» στο Πακιστανικό έδαφος θα έχουν «σοβαρές επιπτώσεις». Ο κ. Κάρνεϊ ανέφερε ότι η Ουάσιγκτον κατανοεί τις ανησυχίες του Πακιστάν και ότι η συνεργασία με την Ισλαμαμπάντ είναι σημαντική σε θέματα ασφάλειας των ΗΠΑ. Ο εκπρόσωπος του Λευκού Οίκου ανέφερε επίσης ότι οι ΗΠΑ και το Πακιστάν συνεργάζονται σε «διάφορα επίπεδα» για να εξακριβώσουν πως ο Μπιν Λάντεν διέφευγε την σύλληψη ενώ ζούσε στο Πακιστάν.